Na osnovu člana 15 Zakona o komunalnim djelatnostima ("Sl. list Crne Gore", br. 55/16, 74/16 i 2/18) i člana 43 Statuta Opštine Bar ("Sl. list Crne Gore - opštinski propisi", br. 37/18), Skupština Opštine Bar na sjednici održanoj dana \_\_.\_\_.2019. godine, donijela je

**ODLUKU O PIJACAMA**

**I - OPŠTE ODREDBE**

**Član 1**

Ovom odlukom propisuju se uslovi i način organizovanja, održavanja i vršenja trgovinskih usluga na pijacama kao objektima za pružanje komunalnih usluga individualne komunalne potrošnje, koje su nezamjenljiv uslov života i rada građana, privrednih i drugih subjekata i od javnog su interesa.

**Član 2**

Pijacom se smatraju objekti otvorenog ili zatvorenog tipa koji su uređeni ili ograđeni, a organizovani su u cilju prometa proizvoda propisanih ovom odlukom.

Otvorenim pijačnim prostorom smatraju se: pokrivena, natkrivena ili nepokrivena prodajna mjesta.

Zatvorenim pijačnim prostorom smatraju se: građevinski objekti, stalne prodavnice i skladišta na pijacama, koje ispunjavaju propisane sanitarno-tehničke uslove.

Prodajnim mjestom na pijaci smatraju se stalne i pokretne prodavnice i djelovi otvorenog pijačnog prostora namijenjeni za prodaju određene vrste robe.

Stalne prodavnice nalaze se u građevinskim objektima, kao što su: zidane zgrade, montažni objekti, kiosci i drugi slični objekti.

Pokretne prodavnice su: tezge, pultovi, postolja, bankovi, boksovi i drugi slični objekti.

**Član 3**

Lokacije za pijace određuju se planskim dokumentom, programom privremenih objekata ili drugim propisima u skladu sa zakonom.

**Član 4**

Poslove upravljanja, održavanja i pružanja usluga na pijacama obavlja d.o.o. „Komunalne djelatnosti“ kome su posebnom odlukom Skupštine Opštine Bar povjereni ovi poslovi (u daljem tekstu: Privredno društvo).

**Član 5**

Prodaju na pijaci i prodajnim mjestima mogu vršiti:

* registrovani poljoprivredni proizvođači,
* individualni poljoprivredni proizvođači uz posebno uvjerenje organa lokalne uprave nadležnog za poslove poljoprivrede,
* samostalne zanatlije i proizvođači domaće radinosti čiji je rad dozvoljen na pijaci, privredna društva i preduzetnici koji se bave proizvodnjom i prodajom robe koja se može prodavati na pijaci, u skladu sa posebnim zakonom.

**II - VRSTE PIJACA I ORGANIZACIJA PROMETA ROBE NA PIJACAMA**

**Član 6**

Po vrsti i namjeni kojoj služe pijace mogu biti:

* zelene pijace,
* mješovite pijace,
* stočne pijace, i
* druge specijalizovane pijace (pijaca za prodaju robe na veliko - kamionska pijaca, buvlja pijaca, pijaca za prodaju polovnih motornih vozila i priključnih sredstava i pijaca za prodaju ogrijevnog materijala).

1. ***Zelena i mješovita pijaca***

**Član 7**

Na zelenoj pijaci se vrši promet poljoprivrednih i prehrambenih proizvoda na malo koji se, u skladu sa propisima o kvalitetu proizvoda i propisima o zdravstvenoj ispravnosti namirnica, mogu prodavati na pijaci.

**Član 8**

Na mješovitoj pijaci se vrši promet pored proizvoda iz člana 7 ove odluke, i određenih neprehrambenih proizvoda na malo koji služe zadovoljavanju potreba u domaćinstvu.

Neprehrambeni proizvodi mogu se prodavati samo na posebno odvojenom prostoru, izdvojenom od prostora na kojem se prodaju poljoprivredni i prehrambeni proizvodi.

**Član 9**

Pijačni prostor na zelenoj i mješovitoj pijaci mora ispunjavati sljedeće uslove:

1. da je zaštićen ogradom sa posebnim ulazom za pješake i ulazom za vozila;
2. da je asfaltiran ili popločan drugim pogodnim materijalom koji je otporan na oštećenja, a pogodan za lako čišćenje i održavanje;
3. da je izvršena parcelacija prostora, s obzirom na prirodu robe koja se prodaje;
4. da posjeduje odgovarajuće tezge ili prodajne stolove od odgovarajućeg materijala koji je pogodan za čišćenje;
5. da ima posebno uređen, pokriven i zatvoren prostor sa staklenim vitrinama za prodaju mesa, mlijeka i mliječnih proizvoda;
6. da je priključen na električnu i vodovodnu mrežu i da je riješeno pitanje odvođenja otpadnih i atmosferskih voda;
7. da posjeduje sanitarni čvor, sa posebnim kabinama za prodavce i uređajem za pranje ruku;
8. da posjeduje posebno izdvojenu česmu sa higijenski ispravnom vodom;
9. da posjeduje odgovarajuće higijenske magacine za smještaj i čuvanje robe;
10. da posjeduje potreban broj posuda za odlaganje otpada;
11. da na vidnom mjestu posjeduje podloge za isticanje vrste i cijene robe koja se prodaje.

**Član 10**

Hljeb, pecivo, meso i prerađevine od mesa, mlijeka i mliječni proizvodi mogu se prodavati samo u zatvorenom prostoru, namijenjenom za tu svrhu, obezbijeđeni od dodira potrošača, uticaja prašine, mirisa i drugih zagađivača.

Prodavci iz stava 1. ovog člana moraju imati zaštitnu odjeću.

Prostor za prodaju ribe mora biti odvojen.

Živina izložena za prodaju mora se držati u kavezima.

**Član 11**

Na zelenoj i mješovitoj pijaci se roba može prodavati samo na mjestu određenom za tu vrstu proizvoda, a koje određuje i obilježava Privredno društvo koje upravlja pijacom.

**Član 12**

Na zelenoj i mješovitoj pijaci se mogu držati proizvodi i izlagati za prodaju samo na tezgi odnosno na prodajnim stolovima i vitrinama.

***2. Stočna pijaca***

**Član 13**

Na stočnoj pijaci se vrši promet stoke, stočne hrane i drugih proizvoda koji služe zadovoljenju potreba u stočarstvu.

**Član 14**

Pijačni prostor na stočnoj pijaci mora ispunjavati slijedeće uslove:

1. da je zaštićen ogradom pogodnom za obezbjeđivanje sigurnosti boravka stoke sa uređenim prilaznim stazama;

2. da je izgrađen od materijala pogodnog za čišćenje, pranje i dezinfekciju, priključkom na vodovodnu i kanalizacionu mrežu i riješenim pitanjem odvođenja atmosferskih voda;

3. da posjeduje uređena mjesta za napajanje stoke;

4. da posjeduje objekte za klanje stoke priključene na elektro, vodovodnu i kanalizacionu mrežu;

5. da posjeduje prostorije za izdavanje uvjerenja o zdravstvenom stanju stoke;

6. da posjeduje sanitarni čvor i česmu sa pijaćom vodom;

7. da posjeduje minimum jedno ispravno mjerilo (izbaždarena stočna vaga);

8. da posjeduje potreban broj posuda za odlaganje otpada;

9. da posjeduje i druge tehničke i sanitarne uslove predviđene posebnim propisima za promet stoke.

***3. Specijalizovane pijace***

**Član 15**

Na specijalizovanim pijacama se vrši promet prehrambenih i neprehrambenih proizvoda na veliko i malo, promet polovnih motornih vozila i priključnih sredstava i ogrijevnog materijala.

**Član 16**

Pijačni prostor na specijalizovanim pijacama mora ispunjavati sljedeće uslove:

1. da je ograđen ogradom sa posebnim ulazom za pješake i ulaznom rampom za vozila;

2. da je asfaltiran ili popločan drugim pogodnim materijalom koji se lako čisti i održava;

3. da je izvršena parcelacija pijačnog prostora, s obzirom na prirodu robe i način prodaje;

4. da je priključen na vodovodnu i električnu mrežu i osvijetljen u noćnim časovima i da je riješeno pitanje odvođenja otpadnih i atmosferskih voda;

5. da posjeduje sanitarni čvor, sa posebnim kabinama za prodavce i uređajem za pranje ruku;

6. da posjeduje posebno izdvojenu česmu sa higijenski ispravnom vodom;

7. da posjeduje potreban broj posuda za odlaganje otpada;

8. da na vidnom mjestu posjeduje podloge za isticanje vrste i cijene robe koja se prodaje.

**Član 17**

Pored uslova utvrđenih u članu 16 ove odluke, specijalizovane pijace moraju ispunjavati i sljedeće uslove:

Kamionska pijaca:

1. da ima posebno određen prostor za parkiranje vozila sa kojih se vrši prodaja robe na veliko;

2. da ima posebno opredijeljen, izdvojen i obilježen prostor za prodaju proizvoda koji se po svojim svojstvima mogu zajedno prodavati;

3. da posjeduje minimum jedno ispravno mjerilo (izbaždarenu vagu);

4. da ispunjava i druge uslove utvrđene propisima za promet odnosne vrste proizvoda.

Pijaca za prodaju polovnih motornih vozila i priključnih sredstava i promet ogrijevnog materijala:

1. da je izvršena numeracija i parcelacija prostora prema vrsti vozila;

2. da ispunjava i druge uslove utvrđene propisima za promet motornih vozila i ogrijevnog materijala.

**III - ODRŽAVANjE PIJACA I PRUŽANjE USLUGA**

**Član 18**

Privredno društvo koje upravlja pijacom dužno je da:

* na zelenoj i mješovitoj pijaci svakodnevno obezbijedi minimum 20% od ukupnog broja prodajnih mjesta za dnevnu prodaju proizvoda registrovanih i individualnih poljoprivrednih proizvođača;
* svakodnevno, po isteku radnog vremena, očisti pijacu, uredi pijačni prostor i isti opere vodom pod pritiskom;
* najmanje dva puta nedjeljno izvrši dezinfekciju pijačnih tezgi i otvorenog prodajnog prostora;
* svakodnevno očisti, opere i izvrši dezinfekciju kaveza za prodaju živine;
* obezbijedi svakodnevno sakupljanje i transport otpada;
* obezbijedi i druge uslove potrebne za normalno obavljanje prometa, reda i čistoće na pijacama.

**Član 19**

Privredno društvo je dužno donijeti akt o pijačnom redu u skladu sa odredbama ove odluke, propisima o prometu roba i drugim odgovarajućim propisima.

Pijačni red donosi Privredno društvo uz saglasnost organa lokalne uprave nadležnog za komunalne poslove.

Pijačnim redom utvrđuju se naročito:

- prodajna mjesta, odnosno mjesta na kojima se može vršiti prodaja određenih vrsta proizvoda;

- dužnosti i ovlašćenja radnika Privrednog društva koje upravlja pijacom;

- način korišćenja pijačnih usluga;

- mjere za održavanje reda;

- higijensko-tehničke mjere;

- radno vrijeme u skladu sa posebnom odlukom kojom se utvrđuje radno vrijeme;

- drugi poslovi vezani za organizaciju i normalno funkcionisanje prometa robe.

Pijačni red ističe se na glavnom ulazu i drugim mjestima na pijaci koje će odrediti Privredno društvo.

**Član 20**

Učesnici robnog prometa na pijaci (prodavci, kupci i dr.) dužni su da poštuju pijačni red.

O održavanju reda na pijacama stara se Privredno društvo.

Privredno društvo:

- preduzima mjere za održavanje reda i nesmetanog odvijanja prometa:

- upućuje prodavca na određeno prodajno mjesto;

- sarađuje i pruža pomoć nadležnim inspekcijskim organima;

- vrši druge poslove utvrđene ovom odlukom i odlukama organa upravljanja Privrednog društva.

**Član 21**

Svi proizvodi koji se prodaju na pijaci moraju ispunjavati uslove u pogledu kvaliteta, prometa, ispravnosti i porijekla, predviđenih odgovarajućim propisima koji regulišu promet proizvoda, zašto je odgovoran prodavac, odnosno vlasnik robe.

**Član 22**

Prodavac je dužan da istakne cijenu robe i posjeduje izbaždarenu vagu.

Prodavac je dužan proizvode držati u odgovarajućoj ambalaži uobičajenoj za tu vrstu proizvoda, a višak odložiti ispred prodajnog mjesta tako da ne smeta ostalim korisnicima pijace.

Praznu ambalažu prodavac je dužan ukloniti na mjesto određeno za odlaganje iste.

**Član 23**

U cilju nesmetanog odvijanja prometa i održavanja reda na pijaci zabranjeno je:

- prodavati određene proizvode koji se prema pijačnom redu ne mogu prodavati na pijaci;

- unositi stolove, kioske, tezge i sl, na pijačni prostor bez posebnog odorenja Privrednog društva koje upravlja pijacom, ili prepravljati ili pregrađivati postojeće;

- držati ili prodavati meso, mlijeko i mliječne proizvode van prostora određenih za tu namjenu;

- prodavati mliječne proizvode bez zaštitne odjeće;

- prodavati robu za ishranu koja je kvarna ili na kojoj postoje znaci kvarenja;

-prodavati životne namirnice u posudama koje su oštećene, prljave i nezaštićene od spoljašnjih zagađenja;

- prodavati proizvode na prolazima pijace;

- bacati otpad van posuda za sakupljanje;

- izlagati proizvode na zemlji i na nehigijenski način;

- ložiti vatru na otvorenom pijačnom prostoru;

- koristiti vozilo za kretanje po pijačnom prostoru u toku radnog vremena pijace, na zelenim i mješovitim pijacama, izuzev ručnih vozila;

- upotrebljavati grejno tijelo na prodajnom mjestu gdje upotreba istog nije predviđena;

- držati zapaljive, eksplozivne i druge materije opasne po zdravlje građana.

**Član 24**

Licu koje ne poštuje red na pijaci može se uskratiti dalje korišćenje pijačnih usluga o čemu rješenje donosi komunalni inspektor.

Do donošenja rješenja iz prethodnog stava ovog člana Privredno društvo ima pravo da privremeno udalji lice koje ne poštuje pijačni red ukoliko ocijeni da bi njegovo dalje prisustvo ometalo normalno odvijanje prometa na pijaci.

**Član 25**

Prodaja robe može se vršiti samo na pijacama određenim za prodaju posebnih vrsta roba u skladu sa članom 6 ove odluke.

Zabranjeno je nuđenje, prodaja, kupovina i preuzimanje poljoprivrednih prehrambenih i neprehrambenih proizvoda suprotno odredbama ove odluke (na ulicama, trgovima, trotoarima, zelenim površinama, prolazima i drugim javnim mjestima).

**IV - NAKNADA ZA PRUŽANjE PIJAČNIH USLUGA**

**Član 26**

Za korišćenje pijačnih usluga korisnici plaćaju pijačnu naknadu, na osnovu cjenovnika koji utvrđuje Privredno društvo, a na koji je data saglasnost Skupštine Opštine Bar.

Cjenovnik iz stava 1 ovog člana ističe se na glavnom ulazu i drugim mjestima na pijaci koje će odrediti Privredno društvo.

**Član 27**

Iznajmljivanje objekata u otvorenom i zatvorenom pijačnom prostoru vrši se putem javnog nadmetanja (aukcije).

Uslove javnog nadmetanja (aukcije) utvrđuje Privredno društvo po prethodno pribavljenoj saglasnosti organa lokalne uprave nadležnog za komunalne poslove.

Javno nadmetanje objavljuje i sprovodi Komisija koju obrazuje Privredno društvo.

Nakon sprovedene javne licitacije Privredno društvo je dužno da zaključi ugovor sa najpovoljnijim ponuđačem u pisanoj formi.

Minimalni iznos godišnje zakupnine utvrđuje se cjenovnikom iz člana 26 stav 1 ove Odluke.

**Član 28**

Za korišćenje objekata u otvorenom i zatvorenom pijačnom prostoru iz člana 18 stav 1 alineja 1 i objekata za koji nije zaključen ugovor iz člana 27 stav 4 plaća se naknada za dnevnu zakupninu. Naknada iz stava 1 ovog člana je sastavni dio cjenovnika iz člana 26 stav 1 ove odluke.

**Član 29**

Korisnik objekata u otvorenom i zatvorenom pijačnom prostoru gubi pravo korišćenja istih, ako ne izvrši uplatu naknade po osnovu korišćenja u roku utvrđenom ugovorom.

Na zahtjev ovlašćenog radnika Privrednog društva korisnik pijačnog prostora dužan je da pokaže ugovor i dokaze o plaćenim naknadama.

**V – NADZOR**

**Član 30**

Upravni nadzor nad primjenom odredaba ove odluke vrši organ uprave nadležan za komunalne poslove.

Inspekcijski nadzor nad sprovođenjem ove odluke vrši Komunalni inspektor, ako posebnim propisom nije utvrđena nadležnost druge inspekcije.

Obezbjeđenje komunalnog reda i komunalni nadzor nad sprovođenjem ove odluke vrši komunalni policajac.

**VI - KAZNENE ODREDBE**

**Član 31**

Novčanom kaznom u iznosu od 150 do 10.000 eura, kazniće se za prekršaj Privredno društvo ako:

- svakodnevno ne obezbijedi na zelenoj i mješovitoj pijaci potreban broj tezgi za dnevnu prodaju (član 18 stav 1 alineja 1);

- svakodnevno ne očisti pijacu, uredi pijačni prostor i isti opere vodom pod pritiskom (član 18 stav 1 alineja 2);

- ne izvrši dezinfekciju pijačnih tezgi i otvorenog prodajnog prostora (član 18 stav 1 alineja 3);

- ne opere i izvrši dezinfekciju kaveza za prodaju živine (član 18 stav 1 alineja 4);

- ne obezbijedi sakupljanje i transport otpada (član 18 stav 1 alineja 5);

- ne obezbijedi uslove potrebne za normalno obavljanje prometa, reda i čistoće na pijacama (član 18 stav 1 alineja 6);

- ne donese akt o pijačnom redu (član 19 stav 1);

- donese akt o pijačnom redu bez saglasnosti organa lokalne uprave nadležnog za komunalne poslove (član 19 stav 2);

- ne istakne pijačni red (član 19 stav 4);

- vrši naplatu naknade suprotno cjenovniku pijačnih usluga (član 26 stav 1);

- ne istakne cjenovnik pijačnih usluga (član 26, stav 2);

- ako u pisanoj formi ne zaključi ugovor o korišćenju prostora sa korisnikom (član 27 stav 4).

Za prekršaj iz stava 1 ovog člana kazniće se odgovorno lice u Privrednom društvu novčanom kaznom od 20 eura do 1.000 eura.

**Član 32**

Novčanom kaznom u iznosu od 150 eura do 10.000 eura kazniće se za prekršaj pravno lice ako:

- vrši promet proizvoda suprotno članu 10;

- vrši prodaju roba na mjestu koje nije određeno za tu vrstu robe (član 11);

- izlaže proizvode za prodaju suprotno članu 12;

- na stočnoj pijaci vrši promet suprotno članu 13;

- na specijalizovanoj pijaci vrši promet suprotno članu 15;

- ne poštuje pijačni red (član 20);

- postupa suprotno članu 21;

- postupa suprotno članu 22;

- postupa suprotno zabranama iz člana 23;

- vrši prodaju robe van pijaca (član 25 stav 2).

Za prekršaj iz stava 1. ovog člana kazniće se fizičko i odgovorno lice u pravnom licu novčanom kaznom od 20 eura do 1.000 eura.

Za prekršaj iz stava 1 ovog člana kazniće se preduzetnik novčanom kaznom od 50 eura do 3.000 eura.

**VII - PRELAZNE I ZAVRŠNE ODREDBE**

**Član 33**

Privredno društvo koje upravlja pijacom dužno je da donese pijačni red iz člana 19 ove odluke najkasnije u roku od 60 dana od dana stupanja na snagu ove odluke.

**Član 34**

Privredno društvo koje upravlja pijacom dužno je da cjenovnik iz člana 26 ove odluke dostavi Skupštini Opštine Bar najkasnije u roku od 90 dana od dana stupanja na snagu ove odluke.

**Član 35**

Stupanjem na snagu ove odluke prestaje da važi Odluka o načinu korišćenja i održavanja pijaca ("Službeni list RCG - opštinski propisi", br. 17/96).

**Član 36**

Ova odluka stupa na snagu osmog dana od dana objavljivanja u "Službenom listu Crne Gore - opštinski propisi".

SKUPŠTINA OPŠTINE BAR

Broj: 030-\_\_\_\_\_\_\_

Bar, \_\_\_\_\_\_\_\_\_\_\_

Predsjednik,

Mićo Orlandić

**O B R A Z L O Ž E NJ E**

Pravni osnov za donošenje Odluke o pijacama sadržan je u članu 15 stav 1 Zakona o komunalnim djelatnostima ("Sl. list CG", br. 55/16, 74/16 i 2/18) kojim je propisano da jedinica lokalne samouprave propisuje način i uslove organizovanja i obavljanja komunalnih djelatnosti iz člana 3 stav 1 tač. 1, 2, 3, 4, 7, 8, 10, 11, 12 i 14 ovog zakona i uslove za pružanje komunalnih usluga, odnosno isporuku komunalnog proizvoda, u skladu sa propisom i tehničkim uslovima iz čl. 43 i 44 ovog zakona, a naročito: uslove za obavljanje djelatnosti kojima se obezbjeđuje određeni obim, vrsta i kvalitet usluga, ako ti uslovi nijesu određeni posebnim propisom, način obezbjeđivanja kontinuiteta u vršenju komunalnih djelatnosti, red prvenstva i način pružanja komunalnih usluga kada, usljed više sile, dođe do smanjenog obima u vršenju komunalnih djelatnosti i prava i obaveze vršioca komunalne djelatnosti i korisnika. Takođe, članom 43 stav 1 tačka 2 Statuta opštine Bar ("Sl. list CG-opštinski propisi", br. 37/18) propisano je da Skupština Opštine Bar donosi propise i druge opšte akte.

Donošenjem novog Zakona o komunalnim djelatnostima utvrđena je obaveza da se, u skladu sa ovim zakonom, urede uslovi i način organizovanja, održavanja i vršenja trgovinskih usluga na pijacama kao objektima za pružanje komunalnih usluga individualne komunalne potrošnje, koje su nezamjenljiv uslov života i rada građana, privrednih i drugih subjekata i od javnog su interesa.

**U poglavlju I** **– Opšte odredbe**, definisano je da se pijacom smatraju objekti otvorenog ili zatvorenog tipa koji su uređeni ili ograđeni, a organizovani su u cilju prometa proizvoda. Takođe, definisani su otvoreni i zatvoreni prostor na pijacama, prodajna mjesta, stalne prodavnice i pokretne prodavnice. Ovim poglavljem utvrđen je i osnov određivanja lokacija, privredno društvo koje upravlja, održava i pruža usluge na pijacama, kao i fizička odnosno pravna lica koja mogu vršiti prodaju.

**U poglavlju II** **- Vrste pijaca i organizacija prometa robe na pijacama**, propisane su sljedeće vrste pijaca:

* zelene pijace,
* mješovite pijace,
* stočne pijace, i
* druge specijalizovane pijace (pijaca za prodaju robe na veliko - kamionska pijaca, buvlja pijaca, pijaca za prodaju polovnih motornih vozila i priključnih sredstava i pijaca za prodaju ogrijevnog materijala).

Takođe, propisan je promet proizvoda koji se može vršiti na svakoj od utvrđenih vrsta pijaca pojedinačno, kao i uslovi koje pijačni prostor mora ispunjavati u cilju povećanja zdravstvene ispravnosti namirnica i povećanja kvaliteta pružanja pijačnih usluga.

**U okviru** **Poglavlja III** **- Održavanje pijaca i pružanje usluga**, definisana su prava i obaveze privrednog društva koje upravlja pijacama i pijačnih prodavaca. Između ostalog, utvrđena je obaveza privrednog društva da svakodnevno obezbjedi minimum 20% od ukupnog broja prodajnih mjesta u cilju nesmetanog prometa proizvoda registrovanih individualnih poljoprivrednih proizvođača, te donese akt o pijačnom redu uz saglasnost organa lokalne uprave nadležnog za komunalne poslove. Takođe, definisane su obaveze i zabrane koje se odnose na pijačne prodavce u cilju nesmetanog odvijanja prometa i održavanja reda na pijaci.

**U** **poglavlju IV – Naknada za pružanje pijačnih usluga**, utvrđena je obaveza plaćanja pijačnih naknada, na osnovu cjenovnika koji utvrđuje Privredno društvo, a na koji je data saglasnost Skupštine Opštine Bar. Takođe, u cilju obezbjeđivanja transparetnosti i ravnopravnosti učesnika definisano je da se iznajmljivanje objekata u otvorenom i zatvorenom pijačnom prostoru vrši putem javnog nadmetanja (aukcije).

**U Poglavlju V – Nadzor**, propisan je upravni i inspekcijski nadzor nad primjenom odredaba ove odluke.

**U okviru Poglavlja VI – Kaznene odredbe**, definisane su kaznene odredbe za privredno društvo koje upravlja pijacama, odgovorno lice u privrednom društvu, pravno lice, odgovorno lice u pravnom licu, fizičko lice i preduzetnike.

**U poglavlju VII – Prelazne i završne odredbe**, utvrđeno je da je privredno društvo koje upravlja pijacom dužno da donese pijačni red najkasnije u roku od 60 dana od dana stupanja na snagu ove odluke, a cjenovnik pijačnih usluga dostavi Skupštini opštine Bar najkasnije u roku od 90 dana od dana stupanja na snagu ove odluke.

**SEKRETARIJAT ZA KOMUNALNO-STAMBENE**

**POSLOVE I ZAŠTITU ŽIVOTNE SREDINE**